ગુજરાત ઓટો હબ બનશે... ગુજરાત સોલાર હબ બનશે...ગુજરાત ઇકોનોમિક ટાઇગર બનશે તેવા વાયદા ખૂબ થયા પરંતુ હકીકત એ છે કે આ બિરૂદ દેશના અન્ય રાજ્યોના ફાળે જઇ રહ્યાં છે. જ્યાં સુધી ગુજરાતમાં સિંગલ વિન્ડો ક્લિયન્સ અને પ્રોજેક્ટ બેઝ તત્પરતા નહીં જોવા મળે ત્યાં સુધી ગુજરાતના સ્વપ્ન સાકાર થઇ શકે તેમ નથી. ગુજરાતમાં અત્યાર સુધી થયેલા એમઓયુમાં સરકારનું વહીવટી તંત્ર ઝડપથી ફોલોઅપ નહીં કરે ત્યાં સુધી સરકારના ગોલ સિદ્ધ થવાના નથી. હવે એવું કહેવામાં આવે છે કે ગુજરાત એ ઇન્ડિયાનું પહેલું ઇલેક્ટ્રોનિક વ્હિકલનું હબ બનશે. કારણ એવું આપવામાં આવે છે કે જેએસડબલ્યુ-સુઝૂકી, એમજી મોટર્સ અને ટાટા મોટર્સ તેમની ફેક્ટરીમાં ઇલેક્ટ્રિક વાહનો બનાવશે. ટાટા મોટર્સે એવો વાયદો કર્યો હતો કે નેનો કારનો પ્રોજેક્ટ વર્ષે બે લાખ વાહનો બનાવશે પરંતુ આ પ્રોજેક્ટ પડી ભાંગ્યો છે. ટાટા મોટર્સે નેનો કારનું ઉત્પાદન બંધ કરી દીધું છે. ઉદ્યોગો પ્રત્યે સરકારની ઉદાસિનતા જ્યાં સુધી દૂર નહીં થાય ત્યાં સુધી ગુજરાતમાં કોઇપણ ક્ષેત્રમાં હબ બની શકવાની ક્ષમતા નહીં હોય...